Namangandagi korxonada olti turdagi velosiped ishlab chiqarilmoqda

Namangan viloyatining Norin tumanidagi “Norin mechanical plant” mas’uliyati cheklangan jamiyatida velosipedlar uchun rama va vilkalar ishlab chiqaradigan yangi sex ishga tushdi. Bu haqda O‘zA xabar bermoqda.

– Korxonada velosiped ishlab chiqarishni mahalliylashtirish bo‘yicha uch yilga mo‘ljallangan dastur qabul qilingan, – deydi “Norin mechanical plant” mas’uliyati cheklangan jamiyati direktori Bahodir Jo‘rayev. – Dasturning birinchi bosqichiga ko‘ra, velosipedlarning rama va vilkalarini o‘zimizda tayyorlash yo‘lga qo‘yildi. 2015-yilga qadar bu transport vositasining shu yerda tayyorlanadigan butlovchi qismlarini 60-70 foizga yetkazishni maqsad qilganmiz.

Bu yerda, shuningdek, “GM-Uzbekistan” qo‘shma korxonasida ishlab chiqarilayotgan yengil avtomobillar uchun sakson besh turdagi butlovchi qismlar va olti turdagi kattalar va bolalar velosipedlari ishlab chiqarilmoqda. Joriy yilning o‘tgan davrida bir milliard so‘mlikdan ziyod butlovchi qismlar tayyorlandi. To‘rt mingga yaqin velosiped ishlab chiqarildi.

Korxonada mehnat qilayotgan 92 nafar ishchining aksariyati kasb-hunar kollejini bitirgan yoshlardir.
Foto © O‘zA